কেউ হয়তো ট্রেনে চড়ে কলেজ আসছেন, কেউ বা মলে গিয়েছেন সিনেমা দেখতে। অজান্তেই উঠে যাচ্ছে তাঁদের ছবি। আর সেই ছবি আপলোড হয়ে যাচ্ছে রহস্যজনক এক ফেসবুক পেজে! হুগলির শ্রীরামপুর কলেজের প্রাক্তন এবং বর্তমান ছাত্রীরা গত কয়েকদিন ধরে এমনই হয়রানির শিকার হচ্ছে বলে অভিযোগ!
অভিযোগ, ফেসবুকের একটি ভুয়ো অ্যাকাউন্টে গত বেশ কিছুদিন ধরে শ্রীরামপুর কলেজের বর্তমান এবং প্রাক্তন ছাত্রীদের লুকিয়ে ছবি তুলে পোস্ট করা হচ্ছে। তার মধ্যে কয়েকটি ছবি বিকৃত করা হয়েছে। ওই প্রোফাইলে কয়েকটি অশ্লীল ছবিও রয়েছে। বিষয়টি নজরে আসার পরেই শ্রীরামপুর কলেজের ছাত্র সংসদের পক্ষ থেকে শ্রীরামপুর থানায় একটি অভিযোগ দায়ের করা হয়েছে। শুধু তাই নয়, ছাত্রীরা আতঙ্কিত হয়ে যাচ্ছেন বলে শ্রীরামপুরের এসডিপিও কামনাশীষ সেনকেও অভিযোগ জানিয়েছেন শান্তনু বাগ নামে এক ছাত্রনেতা।

 
ছাত্রীদের যে ছবিগুলি ফেসবুকে আপলোড করা হয়েছে, সেগুলি সবই ছাত্রীদের অজান্তে তোলা হয়েছে বলে অভিযোগ। ছাত্রীরা ট্রেনে যাতায়াতের সময়েও লুকিয়ে ছবি তুলে ফেসবুকে আপলোড করা হয়েছে। কে এই কাজ করেছে, তা জানতে তদন্তে নেমেছে হুগলি পুলিশের সাইবার ক্রাইম শাখা। কোন কম্পিউটার বা মোবাইল থেকে ছবিগুলি আপলোড করা হয়েছে, তারও খোঁজ চালাচ্ছে পুলিশ। আজব এই হেনস্থার মুখে পড়ে আতঙ্কিত ছাত্রীরাও।